b"\n_START_ARTICLE_\nRavelinporten\n_START_SECTION_\nBeskrivelse\n_START_PARAGRAPH_\nRavelinporten gir adgang til Citadellet gjennom Ravelinet fra Place d'Armes. Ravelinet ble f\xc3\xb8rst oppf\xc3\xb8rt i mur i 1682, det hadde tidligere kun v\xc3\xa6rt en palisade. Ved en ombygging i 1709 ble muren gjort tykkere og porten m\xc3\xa5tte flyttes ut for \xc3\xa5 flukte med murens utside. I 1715 ble det lagd en ny hvelvet port p\xc3\xa5 innsiden, hvor det bl.a. ble brukt 32000 hollandske murstein. Porten ble reparert p\xc3\xa5 begge sider i 1730-31, og i 1749 ble toppstykket p\xc3\xa5 utsiden satt opp. Det var prydet med en av marmorplatene fra det f\xc3\xb8rste minnesmerket over Carl XII. I 1765 ble innsiden av porten reparert. Det er grunnen til at porten har \xc3\xa5rstallet 1765 og Fredrik Vs monogram. Over porten var det skurtak for \xc3\xa5 hindre vanninntrengning, dette er f\xc3\xb8rst nevnt i 1896, men var trolig p\xc3\xa5 plass f\xc3\xb8r det. Under andre verdenskrig ble port\xc3\xa5pningen utvidet for at tyske lastebiler skulle komme gjennom, og Fredrik Vs kronede siffer ble fjernet. Dette ble rekonstruert i 1971."